Ek kan verstaan dat jy baie bekommer is noudat jy uitgevind het dat jou meisie al vir 4 jaar aan bulimie lei. Bulimie is 'n eetversteuring wat professionele ingrepe van 'n span deskundiges nodig het: 'n kliniese sielkundige of psigiater en 'n kliniese dieetkundige. Jou meisie se huisarts kan julle verwys na die sielkundige/psigiater en jy kan die Webwerf van die Assosiasie vir Dieetkunde in SA by: www.dietetics.co.za besoek en kliek op "Private Practising" om 'n dieetkundige in julle gebied te vind. Daar is ook in sekere dele van ons land klinieke wat persone met eetversteurings help, bv. in Gauteng kan julle die Tara Hospitaal kontak omdat hulle 'n Eetversteuringskliniek het (skakel (011) 783-2010. In Kaapstad kan julle die Kenilworth Kliniek kontak by (021) 797-1400 en in KwaZulu Natal is daar Riverview Manor (033) 701-1911, of kontak hulle by: www.riverviewmanor.co.za
Die nagevolge van bulimie kan ernstig wees en sluit in voedingsgebreke, beskadiging van die tandemalje a.g.v. gedurige blootstelling aan maagsuur tydens braking, ontwrigting van die normale metabolisme en die funksies van die dermkanaal as die persoon sterk purgasiemiddels gebruik. Jy sal moet probeer om jou meisie te oorreed dat sy hulp nodig het om uit hierdie bose kringloop te ontsnap en dat sy haar jong lewe kan geniet sonder om elke dag te braak en purgasiemiddels te gebruik.
Sterkte - ek hou styf duim vas dat sy inwillig om hulp te kry.